ธนารักษ์ประมูลที่ราชฯครั้งใหญ่หวังรายได้1.5พันล.
ธนารักษ์ขนที่ราชพัสดุ 15 แปลง ใน 13 จังหวัด เปิดประมูลและขายขาด คาดกวาดรายได้เข้ากรม 1,500 ล้าน
19 ม.ค. 2560

ธนารักษ์ขนที่ราชพัสดุ 15 แปลง ใน 13 จังหวัด เปิดประมูลและขายขาด คาดกวาดรายได้เข้ากรม 1,500 ล้าน   นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ในปี 2560 กรมธนารักษ์ได้นำที่ราชพัสดุรวมทั้งสิ้น 15 แปลง รวม 13 จังหวัด มาเปิดประมูลและขายให้นักลงทุนเอกชนที่สนใจพัฒนาที่ดินราชพัสดุพร้อมกันทั่วประเทศ ทั้งการขายขาดและปล่อยเช่าระยะเวลา 10-30 ปี เบื้องต้นประเมินว่าจะมีรายได้เข้ารัฐประมาณ 1,400-1,500 ล้านบาท
ทั้งนี้ การประมูลที่ราชพัสดุครั้งนี้มีที่ราชพัสดุ 4 แปลงใหญ่เป็นพื้นที่ทำเลเด่นน่าสนใจ ได้แก่ แบบขายขาด คือที่ดินราชพัสดุ กลาง อ.หัวหิน จ.ประจวบคีรีขันธ์ 25 ไร่ มูลค่าที่ดิน 687 ล้านบาท หรือคิดเป็นตารางวาละ 7 หมื่นบาท จะเปิดขายแบบประมูลราคา โดยรายได้จากการขายทั้งหมดจะนำไปก่อสร้างตึกผู้ป่วย โรงพยาบาลศิริราช
ขณะที่อีก 3 แปลงเป็นแบบปล่อยเช่า ได้แก่ ที่ดินแปลงวังค้างคาว เขตคลองสาน กรุงเทพฯ ประมาณ 2 ไร่ มูลค่าที่ดิน 61 ล้านบาท อายุสัญญาเช่า 30 ปี ที่ดินแปลงเกาะกูด จ.ตราด เนื้อที่ประมาณ 48 ไร่ มูลค่าที่ดิน 52 ล้านบาท อายุสัญญาเช่า 30 ปี และที่ดินแปลงบริเวณท่าเทียบเรือปอ จ.ภูเก็ต ประมาณ 6,100 ตารางเมตร มูลค่าที่ดิน 7 ล้านบาท อายุสัญญาเช่า 10 ปี
นายจักรกฤศฏิ์ กล่าวว่า กรมจะเปิดจำหน่ายซองประมูลตั้งแต่วันที่ 25 ม.ค.-23 ก.พ. 2560 ที่สำนักงานธนารักษ์พื้นที่ที่แปลงที่ราชพัสดุตั้งอยู่ และให้ยื่นซองประมูลในวันที่ 25 เม.ย. 2560 ที่สำนักงานธนารักษ์พื้นที่ที่แปลงที่ราชพัสดุที่สนใจจะเข้าร่วมการประมูลตั้งอยู่
นอกจากนี้ ภายในปี 2560 กรม ธนารักษ์จะเปิดประมูลที่ราชพัสดุแปลงใหญ่มูลค่าเกินกว่า 1,000 ล้านบาท เพิ่มเติมรวม 2 แปลง ประกอบด้วย ที่ราชพัสดุบริเวณคลองสานตรงข้ามเอเชียทีค จำนวน 22 ไร่ และที่แหลมไม้แก่น จ.สุราษฎร์ธานีขณะนี้ ขั้นตอนอยู่ระหว่างการพิจารณาของคณะกรรมการให้เอกชนร่วมลงทุนในกิจการของรัฐ (พีพีพี) ถึงแนวทางการพัฒนาโครงการร่วมระหว่างรัฐและเอกชน